AMATA-WHA ‘อีอีซี’ แค่ลมปาก.!?
เมื่อไหร่ที่มีข่าวเกี่ยวกับเขตเศรษฐกิจพิเศษภาคตะวันออก หรือ อีอีซี หุ้นบริษัท อมตะ คอร์ปอเรชัน จำกัด (มหาชน) หรือ AMATA และบริษัท ดับบลิวเอชเอ คอร์ปอเรชั่น จำกัด (มหาชน) หรือ WHA ราคาหุ้นจะวิ่งรับข่าวทุกครั้ง..!? โดยไม่สนปัจจัยอื่น ๆ
12 มี.ค. 2562

สำนักข่าวรัชดา
เมื่อไหร่ที่มีข่าวเกี่ยวกับเขตเศรษฐกิจพิเศษภาคตะวันออก หรือ อีอีซี หุ้นบริษัท อมตะ คอร์ปอเรชัน จำกัด (มหาชน) หรือ AMATA และบริษัท ดับบลิวเอชเอ คอร์ปอเรชั่น จำกัด (มหาชน) หรือ WHA ราคาหุ้นจะวิ่งรับข่าวทุกครั้ง..!? โดยไม่สนปัจจัยอื่น ๆ
เข้าตำราที่ว่า อีอีซี กลายเป็นมนต์วิเศษสำหรับหุ้นทั้งสองตัวนี้ไปซะแล้ว
ทำให้ AMATA และ WHA ถูกคาดหวังว่าผลงานต้องออกมาดีแน่ ๆ !!
แต่..ปรากฏว่าผลประกอบการปี 2561 ทั้ง AMATA และ WHA ที่เพิ่งประกาศออกมานั้น กลับน่าผิดหวัง รายได้หาย…กำไรหด สวนทางกับราคาที่วิ่งขึ้นไปก่อนหน้าซะงั้น !!
โดย AMATA มีกำไร 1,018.2 ล้านบาท ลดลง 391.3 ล้านบาท หรือ 27.76% จากปีก่อนมีกำไร 1,409.5 ล้านบาท และมีรายได้รวม 4,576.3 ล้านบาท ลดลง 1.63% จากปีก่อนรายได้อยู่ที่ 4,652.1 ล้านบาท
สาเหตุหลัก ๆ มาจากรายได้จากการขายอสังหาริมทรัพย์ในนิคมอุตสาหกรรมลดลง อยู่ที่ 1,835.7 ล้านบาท ลดลง 248.7 ล้านบาท หรือ 11.93% จากปีก่อนอยู่ที่ 2,084.4 ล้านบาท เนื่องจากพื้นที่ส่วนใหญ่ที่รับรู้รายได้นั้น มาจากพื้นที่ที่มีราคาขายต่ำ ทำให้จำนวนรายได้และอัตรากำไรขั้นต้นของปี 2561 อยู่ที่ 63% ลดลงจากช่วงเดียวกันของปีก่อนที่อยู่ 69%
นอกจากนี้ ยังมีภาระต้นทุนที่เพิ่มขึ้น โดยมีค่าใช้จ่ายในการบริหารอยู่ที่ 817.3 ล้านบาท เพิ่มขึ้น 167.7 ล้านบาท หรือ 25.83% จากปีก่อนต้นทุนอยู่ที่ 649.5 ล้านบาท
ไม่ต่างจากกรณีของ WHA ที่กำไรลดลงเช่นกัน เหลือแค่ 2,906.8 ล้านบาท ลดลง 359.6 ล้านบาท หรือ 11.0% จากปีก่อนมีกำไร 3,266.4 ล้านบาท และมีรายได้รวม 11,622.2 ล้านบาท ลดลง 787.8 ล้านบาท หรือ 6.3% จากปีก่อนที่มีรายได้รวม 12,410 ล้านบาท
เนื่องจากรายได้ค่าเช่าและค่าบริการคลังสินค้า ศูนย์กระจายสินค้า และโรงงาน ลดลงอยู่ที่ 1,025.3 ล้านบาท ลดลง 92.9 ล้านบาท หรือ 8.3% จากปีก่อน เนื่องมาจากในปลายปี 2560 และช่วงต้นปี 2561 มีการขายสินทรัพย์เข้ากองทรัสต์เพื่อการลงทุนในอสังหาริมทรัพย์และสิทธิการเช่าดับบลิวเอชเอ พรีเมี่ยม โกรท (WHART) และกองทรัสต์ HREIT ทำให้พื้นที่ให้เช่าลดลง
ส่วนรายได้จากการขายอสังหาริมทรัพย์ก็ลดลงโดยอยู่ที่ 2,124.9 ล้านบาท ลดลง 1,085.9 ล้านบาท หรือ 33.8% จากปีก่อน
นั่นเท่ากับว่า ในความเป็นจริงแล้ว อีอีซียังไม่ได้มีผลต่อโครงสร้างรายได้และกำไรของ AMATA และ WHA เลย…
ที่เห็นราคาหุ้นวิ่งรับข่าวอีอีซีไปก่อนหน้านี้ก็เป็นแค่เซนติเมนต์ของนักลงทุนที่เก็งกำไรกันไปเองทั้งน้านนนน
อีอีซีจึงยังเป็นแค่ลมปากสำหรับ AMATA และ WHA !!
จึงไม่แปลกใจที่ทุกวันนี้ราคาหุ้น AMATA และ WHA ยังย่ำอยู่กับที่…ไม่ไปไหนไกล
ก็คงต้องรออภินิหารจากอีอีซีมาช่วยเสกเป่าให้ราคาหุ้นวิ่งอีกครั้งสินะ…
…อิ อิ อิ…